b'\n_START_ARTICLE_\nMiha Toma\xc5\xbeevi\xc4\x8d\n_START_SECTION_\nBibliografija\n_START_PARAGRAPH_\nToma\xc5\xbeevi\xc4\x8d je v svoji karieri napisal 6 knjig, 3 poglavja v knjigah in priro\xc4\x8dnikih, objavil je 44 znanstvenih in strokovnih \xc4\x8dlankov v tujih, in 65 v doma\xc4\x8dih revijah in \xc4\x8dasopisih, 261 \xc4\x8dlankov je objavil v razli\xc4\x8dnih zbornikih ter pripravil 106 referatov, ki jih je predstavil na mednarodnih konferencah in seminarjih. Od teh referatov jih je bilo 90 objavljenih v zbornikih, 65 referatov pa je predstavil na doma\xc4\x8dih konferencah in jih 63 objavil tudi v zbornikih._NEWLINE_Poleg tega je pripravil 62 poro\xc4\x8dil o raziskovalnem delu, pa tudi veliko \xc5\xa1tevilo strokovnih del, ki zajemajo projektiranje, ekspertize in preizku\xc5\xa1anja na podro\xc4\x8djih visokogradnje in mostov ter drugih in\xc5\xbeenirskih objektov.\n_START_SECTION_\nPedago\xc5\xa1ko delo\n_START_PARAGRAPH_\nM. Toma\xc5\xbeevi\xc4\x8d je leta 1986 postal izredni profesor, od leta 1991 pa je redni profesor za potresno in\xc5\xbeenirstvo in zidane konstrukcije Univerze v Ljubljani._NEWLINE_Leta 1988 je bil gostujo\xc4\x8di profesor na Univerzi v Trentu v Italiji. Gostujo\xc4\x8di profesor je bil leta 1991 tudi na Universidad de Chile v Santiagu, od leta 1999 redno gostuje na univerzi v Padovi, Italija, v letih 1999-2001 je predaval na podiplomski \xc5\xa1oli za konzervatorstvo Fakultete za arhitekturo Politehnike v Milanu. Leta 2003 je bil gostujo\xc4\x8di profesor na Tehni\xc5\xa1ki univerzi v Dresdnu v Nem\xc4\x8diji, leta 2004 na Indian Institute of Technology v Roorkeeju, leta 2005 pa na Univerzi v Brescii, Italija. Poleg tega je imel ve\xc4\x8d kot 60 predavanj in seminarjev na razli\xc4\x8dnih univerzah in raziskovalnih in\xc5\xa1titutih v ZDA, Italiji, Nem\xc4\x8diji, Gr\xc4\x8diji, Japonski, Kitajski, \xc4\x8cilu in Mehiki._NEWLINE_Poleg tega je Toma\xc5\xbeevi\xc4\x8d \xc4\x8dlan uredni\xc5\xa1kega odbora revij European Earthquake Engineering in Bulletin of Earthquake Engineering._NEWLINE_Od 7. junija 2001 je Miha Toma\xc5\xbeevi\xc4\x8d izredni \xc4\x8dlan SAZU, redni \xc4\x8dlan pa od 21. maja 2009.'